Yehowa wo Yakɔb si kaa e maa bu e he kaa bɔ nɛ e bu Abraham kɛ Isak he ɔ. Yakɔb ya hi ma ko nɛ a tsɛɛ ke Haran. E ngɔ yo ngɛ lejɛ ɔ, nɛ e ba ná weku agbo, kɛ weto ní fuu.
Pee se ɔ, Yehowa de Yakɔb ke: ‘Moo kpale kɛ ho o ma a mi ya.’ Enɛ ɔ he ɔ, Yakɔb kɛ e weku ɔ mwɔɔ a níhi, nɛ a pue blɔ. Benɛ a yaa ngɛ blɔ ɔ nɔ ɔ, ni komɛ ba de Yakɔb ke: ‘O nyɛmi Esau kɛ nyumuhi 400 ma ngɛ blɔ ɔ nɔ.’ Yakɔb ye gbeye, ejakaa e susu kaa Esau ma nɛ e ba ye e kɛ e weku ɔ awi. Yakɔb sɔle ha Yehowa. E de Yehowa ke: ‘I kpa mo pɛɛ, ko ha nɛ ye nyɛmi ɔ nɛ ye mi awi.’ E nɔ jena a, Yakɔb ya ke Esau ní. E ha lɛ jijɔhi, apletsihi, nahi, afukpɔngɔhi, kɛ tejihi fuu.
Jamɛ a nyɔ ɔ mi benɛ Yakɔb pɛ ngɛ he ko ɔ, e na bɔfo ko! Bɔfo ɔ ba tua Yakɔb, nɛ mɛ ni enyɔ ɔmɛ tsuo a nu a sibi pani nya. A hɛɛ mi jã hluu kɛ ya si makɛ. E ngɛ mi kaa Yakɔb plaa mohu lɛɛ, se e ngmɛɛ we bɔfo ɔ he. Bɔfo ɔ de lɛ ke: ‘Ngmɛɛ ye he nɛ ma je.’ Se Yakɔb de bɔfo ɔ ke: ‘Ja o jɔɔ mi loko ma ngmɛɛ o he.’
Nyagbenyagbe ɔ, bɔfo ɔ jɔɔ Yakɔb. Lɔ ɔ se ɔ, Yakɔb na kaa Yehowa be hae nɛ Esau nɛ ye lɛ awi.
Jamɛ a mɔtu ɔ, Yakɔb na kaa Esau kɛ nyumuhi 400 nɛ piɛɛ e he ɔ ma ngɛ tsitsaa. Yakɔb sɛ e weku ɔ hlami nɛ e ya kpla si ha e nyɛminyumu ɔ si kpaago. Esau ma fo kɛ ya ná Yakɔb, nɛ e pee lɛ atuu. Mɛ ni enyɔ ɔmɛ tsuo a bɔni ya fomi. Jehanɛ lɛɛ tue mi jɔmi ba a kpɛti. Anɛ o susu kaa Yehowa bua jɔ bɔ nɛ Yakɔb plɛ kɛ tsu sane nɛ ɔ he ní ha a he lo?
Pee se ɔ, Esau ho e we mi ya, nɛ Yakɔb hu ho e we mi ya. Yakɔb fɔ binyumuhi 12. Mɛ ji Ruben, Simeon, Levi, Yuda, Dan, Naftali, Gad, Asha, Isaka, Zebulɔn, Yosɛf, kɛ Benyamin. Yehowa gu Yakɔb binyumu ɔmɛ a kpɛti nɔ kake nɔ kɛ baa e we bi a yi. E biɛ ji Yosɛf. Anɛ o le blɔ nɔ nɛ e gu kɛ pee jã lo? Ha nɛ waa hyɛ.
“Nyɛɛ ya nɔ nɛ nyɛɛ suɔ nyɛ he nyɛli, nɛ nyɛɛ sɔle ha nihi nɛ a waa nyɛ yi mi ɔ, kɛkɛ ɔ, nyɛ maa tsɔɔ kaa nyɛ Tsɛ nɛ ngɛ hiɔwe ɔ bimɛ ji nyɛ.”—Mateo 5:44, 45